31993R3063
L 274/5
JURNALUL OFÍCIAL AL UNIUNII EUROPENE
REGULAMENTUL (CE) NR. 3063/93 AL COMISIEI
din 5 noiembrie 1993
de stabilire a normelor de aplicare a Regulamentului (CEE) nr. 2019/93 al Consiliului în ceea ce privește regimul de ajutor pentru producția de miere de calitate specifică
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2019/93 al Consiliului din 19 iulie 1993 de stabilire a unor măsuri specifice în insulele mici din Marea Egee referitoare la anumite produse agricole (1), în special articolul 12 alineatul 4,
având în vedere Regulamentul (CEE) nr. 3813/92 al Consiliului din 28 decembrie 1992 privind unitatea de cont și ratele de conversie care urmează să se aplice în cadrul politicii agricole comune (2), în special articolul 6,
întrucât articolul 12 din Regulamentul (CEE) nr. 2019/93 prevede, pentru insulele mici din Marea Egee, acordarea unor ajutoare pentru producția de miere de calitate cu un conținut semnificativ de miere de cimbrișor; întrucât se impune stabilirea normelor de gestionare a acestui regim și de monitorizare a condițiilor stabilite de Consiliu;
întrucât, pentru a încuraja producătorii de miere asociați în organizații conform Regulamentului (CEE) nr. 1360/78 al Consiliului din 19 iunie 1978 privind asociațiile de producători și uniunile acestora (3), modificat ultima dată de Regulamentul (CEE) nr. 746/93 (4), să-și îmbunătățească sistemele de comercializare pentru a respecta cerințele pieței și a promova produse de calitate, acordarea ajutorului este condiționată de realizarea unui program anual de inițiative supus aprobării autorității naționale desemnate de Grecia; întrucât, pentru îndeplinirea acestor obiective, programul respectiv trebuie să vizeze, pe de o parte, îmbunătățiri genetice, conversia stupilor, introducerea mecanizării și a formării profesionale permanente a apicultorilor în noile tehnici de producție și, de pe altă parte, realizarea unor studii de piață, a unor cercetări privind noi metode de ambalare și a unor promovări la târgurile comerciale;
întrucât se impune ca aceste norme să reglementeze, de asemenea, stabilirea termenelor de depunere a cererilor de ajutor, informațiile de bază pe care trebuie să le conțină aceste cereri, perioadele de evaluare și de plată a ajutorului de către autoritatea competentă și informarea Comisiei în legătură cu ajutoarele plătite; întrucât aceste dispoziții trebuie să prevadă controalele necesare pentru a garanta aplicarea corectă a regimului de ajutoare și măsurile specifice care trebuie să fie luate în cazul nerespectării acestor norme;
întrucât, în vederea aplicării acestui regim de ajutoare, se impune a se prevedea derogări în ceea ce privește termenele de solicitare și de plată a ajutorului pentru recolta din anul 1993;
întrucât măsurile prevăzute în prezentul regulament sunt conforme cu avizul Comitetului de gestionare a ouălor,
ADOPTĂ PREZENTUL REGULAMENT:
Articolul 1
Ajutorul pentru producția de miere de calitate specifică insulelor mici din Marea Egee cu un conținut semnificativ de miere de cimbrișor se acordă asociațiilor de producători de miere, recunoscute conform Regulamentului (CEE) nr. 1360/78, care realizează programe anuale de inițiative pentru îmbunătățirea condițiilor de comercializare și promovare a mierii de calitate.
Totuși, până la sfârșitul anului 1994, ajutorul se acordă de asemenea tuturor apicultorilor care au în producție cel puțin 10 stupi ficși înregistrați la autoritatea competentă.
Articolul 2
(1) Programul de inițiative are următoarele obiective:
-
îmbunătățirea comercializării prin introducerea tehnologiei, prin utilizarea mecanizării pentru extracție, purificare și filtrare și prin formare profesională,
-
menținerea productivității prin înlocuirea mătcilor care îmbătrânesc, de două ori pe an, cu hibrizi adaptați zonei respective,
-
promovarea vânzărilor de miere de calitate prin studii de piață, realizarea unor noi metode de ambalare, organizarea și participarea la târguri și alte manifestări comerciale.
(2) Asociațiile de producători de miere prezintă programele autorității competente pentru aprobare. În termen de două luni de la data prezentării programelor, autoritatea competentă decide aprobarea sau respingerea acestora, după ce solicită, dacă este cazul, operarea modificărilor pe care le consideră necesare.
Articolul 3
(1) Cererea de ajutor este depusă de partea în cauză la autoritatea competentă în termenul stabilit de aceasta din urmă și până cel târziu la data de 30 septembrie a fiecărui an, pentru producția anului respectiv. Dacă nu se respectă acest termen, ajutorul care urmează a fi plătit se micșorează cu 20 %, în afara cazurilor de forță majoră. Nu se acordă nici un ajutor pentru o cerere depusă la mai mult de 20 de zile de la data stabilită de autoritatea competentă.
Totuși, pentru anul 1993, cererile de ajutor se pot depune până cel târziu la data de 15 decembrie a anului respectiv.
(2) Cererea de ajutor cuprinde următoarele informații de bază:
-
numele și adresa grupării de producători de miere sau numele, prenumele și adresa apicultorului,
-
numărul de stupi ficși în producție și numărul înregistrat la autoritatea competentă,
-
cantitatea de miere cu conținut semnificativ de miere de cimbrișor produsă în perioada pentru care se solicită ajutorul.
(3) Atunci când numărul total de stupi pentru care se solicită ajutorul este mai mare decât numărul maxim de stupi prevăzut în articolul 12 alineatul 3 din Regulamentul (CEE) nr. 2019/93, autoritatea competentă stabilește un coeficient standard de reducere care se aplică fiecărei cereri.
Articolul 4
Grecia plătește ajutorul până la data de 31 decembrie a perioadei pentru care se acordă ajutorul, în funcție de procentul efectiv de punere în aplicare a programului de inițiative. Cu toate acestea, nu se efectuează nici o plată dacă acest procent este mai mic de 50 %.
Totuși, pentru anul 1993, plata ajutorului se poate efectua până cel târziu la 28 februarie 1994.
Articolul 5
Grecia comunică Comisiei, până cel târziu la data de 31 ianuarie a fiecărui an:
-
numărul de grupări de producători și numărul de apicultori individuali care au depus o cerere de ajutor,
-
numărul de stupi pentru care asociațiile de producători și apicultorii individuali au solicitat ajutorul și numărul de stupi pentru care s-a acordat ajutorul,
-
coeficientul de reducere aplicat, dacă este cazul,
-
programul de inițiative aprobat,
-
numărul de neregularități constatate și stupii în cauză.
Totuși, pentru anul 1993, comunicarea acestor date se poate efectua până cel târziu la 15 martie 1994.
Articolul 6
(1) Grecia verifică, prin controale efectuate pe loc, exactitatea informațiilor furnizate în cererile de ajutor și respectarea condițiilor de acordare a ajutorului.
(2) Controalele pe loc se efectuează pe cel puțin 10 % din cererile de ajutor depuse. Totuși, pentru anul 1993, acest procent este de 5 %. Dacă se constată un număr semnificativ de neregularități, autoritatea competentă efectuează controale suplimentare în anul în curs și mărește procentul de cereri care vor fi controlate în anul următor.
Autoritatea competentă stabilește cererile care fac obiectul controalelor efectuate pe loc pe baza unei analize a riscurilor, asigurând în același timp selectarea unui eșantion reprezentativ.
Controalele efectuate pe loc vizează:
-
numărul de stupi declarați în cerere,
-
punerea în aplicare a programului de inițiative.
Articolul 7
(1) Dacă se acordă în mod eronat un ajutor, autoritatea competentă recuperează sumele plătite, plus o dobândă calculată de la data plății ajutorului până la recuperarea efectivă a acestuia.
Rata dobânzii aplicate este cea în vigoare în cazul operațiunilor similare de recuperare conform legislației naționale.
(2) Dacă trebuie să se recupereze un ajutor în urma unei neregularități imputabile părții în cauză, realizată fie în mod deliberat, fie printr-o neglijență gravă, autoritatea competentă recuperează sumele plătite, plus un procent de 20 %, fără să aducă atingere aplicării majorării pentru dobânda prevăzută în alineatul 1. Partea în cauză nu mai are dreptul de a beneficia de regimul de ajutor în anul următor.
(3) Ajutorul recuperat și dobânda se plătesc organismelor sau serviciilor plătitoare și se scad de către acestea din cheltuielile finanțate de Fondul European de Orientare și Garantare Agricolă în funcție de contribuția financiară comunitară.
Articolul 8
Rata aplicată în fiecare an pentru conversia sumei ajutorului în monedă națională este rata de conversie agricolă în vigoare în prima zi a perioadei de depunere a cererilor de ajutor.
Articolul 9
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 noiembrie 1993.